MT Il-Ġurnal Uffiċjali tal-Unjoni Ewropea C 292/4

Rapport finali tal-Uffiċjal tas-Seduta (1)

COMP/39.452 – Tagħmir għat-Twieqi u għall-Bibien tal-Ħġieġ

2012/C 292/04

Il-proċediment jirrigwarda kartell magħmul minn disa' produtturi tat-tagħmir għat-twieqi u għall-bibien tal-ħġieġ li bejn l-1999 u l-2007 qablu dwar żidiet annwali fil-prezzijiet fiż-Żona Ekonomika Ewropea (ŻEE).

KUNTEST TAL-PROPOSTA

Wara talba għall-immunità mressqa mill-impriża Roto Frank AG f'konformità man-Notifika ta' Klemenza, twettqu xi investigazzjonijiet mingħajr twissija fis-7 ta' Lulju 2007. Wara dawn l-investigazzjonijiet imsemmija, il-Kummissjoni rċeviet talba għal Klemenza mill-impriżi Gretsch-Unitas GmbH u Mayer & Co Beschläge GmbH. F'Ġunju 2007, il-Kummissjoni kkonċediet immunità kundizzjonali lil Roto Frank.

PROĊEDURA BIL-MIKTUB

Dikjarazzjoni tal-Oġġezzjonijiet

Wara li rċeviet it-talbiet imsemmija hawn fuq għall-Klemenza u wara li wettqet investigazzjoni oħra, il-Kummissjoni, fis-16 ta' Ġunju 2010 bagħtet dikjarazzjoni tal-oġġezzjonijiet, indirizzata lil 14-il persuna ġuridika, li jappartjenu lil disa' gruppi tal-impriżi (2). F'din id-dikjarazzjoni tal-oġġezzjonijiet, il-Kummissjoni waslet għal konklużjoni preliminari li bejn l-1999 u l-2007 id-destinatarji ħadu sehem fi ksur uniku u kontinwu tal-Artikolu 101 tat-Trattat u tal-Artikolu 53 tal-Ftehim taż-ŻEE, billi koordinaw żieda annwali tal-prezzijiet fit-territorju taż-ŻEE. Il-Kummissjoni ħabbret l-intenzjoni li taddotta Deċiżjoni li tikkostitwixxi ksur u li timponi multi skont l-Artikoli 7 u 23 tar-Regolament (KE) Nru 1/2003.

Aċċess għad-dokumenti

Id-destinatarji tad-dikjarazzjoni tal-oġġezzjonijiet kellhom aċċess għad-dokumenti permezz ta' CD-ROM, li rċevew fil-5 ta' Lulju 2010. Barra dan, huma setgħu jikkonsultaw id-dikjarazzjonijiet tal-impriżi fil-lokalitajiet tal-Kummissjoni.

Il-partijiet ma semmewli l-ebda problema rigward l-aċċess għad-dokumenti.

Estensjoni tad-data stipulata għat-tweġiba tad-dikjarazzjoni dwar l-oġġezzjonijiet

Inizjalment, id-destinatarji tad-dikjarazzjoni tal-oġġezzjonijiet ingħataw perjodu ta' skadenza ta' tmin ġimgħat, mill-wasla tad-dokumenti fuq is-CD-ROM biex iressqu xi osservazzjonijiet eventwali bil-miktub marbuta mad-dikjarazzjoni tal-oġġezzjonijiet.

Irċevejt bosta talbiet mingħand xi partijiet li xtaqu estensjonijiet tad-data ta' skadenza, u jien aċċettajt uħud minnhom. Skont ir-raġuni li taw il-partijiet, ngħatat estensjoni minn ġimgħa sa tliet ġimgħat; l-iskadenza ta' tliet ġimgħat ingħatat l-ewwel u qabel kollox biex tippermetti t-traduzzjoni tad-dokumenti fid-dossier tal-istħarriġ li ma kinux fil-lingwa tal-parti kkonċernata.

Id-destinatarji kollha tad-dikjarazzjoni tal-oġġezzjonijiet wieġbu fil-ħin.

Billi f'Settembru 2010 l-impriża Strenger biddlet il-forma ġuridika permezz ta' suċċessjoni legali, kif ukoll l-isem, il-Kummissjoni infurmat l-impriża Strenger li d-deċiżjoni għandha tiġi applikata lill-entità l-ġdida waqt li tat il-possibbiltà lil Strenger li tressaq il-fehmiet tagħha.

PROĊECURA ORALI

Seduta ta' smigħ

L-impriżi kollha li jagħmlu parti mill-proċedura eżerċitaw id-dritt tagħhom li jinstemgħu. Din is-seduta ta' smigħ saret fid-19 ta’ Ottubru 2010.

ABBOZZ TA' DEĊIŻJONI

Wara li eżaminat id-dikjarazzjonijiet bil-miktub u dawk orali tad-destinatarji, il-Kummissjoni kkonfermat l-oġġezzjonijiet fir-rigward tad-disa' gruppi ta' impriża kollha kemm huma; madankollu rtirat l-oġġezzjonijiet marbuta ma' tliet entitajiet legali li jappartjenu rispettivament lill-gruppi Maco, Fuhr u Siegenia. F'dak li għandu x'jaqsam mat-tul ta' żmien relatat ma' ksur fil-konfronti tal-impriża Taljana AGB, dan it-tul ta' żmien tnaqqas b'madwar tmin xhur u din il-parteċipazzjoni fi ksur tkopri biss it-territorju Taljan.

Fil-fehma tiegħi l-abbozz ta' deċiżjoni jikkonċerna unikament oġġezzjonijiet li dwarhom il-partijiet interessati kellhom il-possibbiltà li jesprimu fehmiethom.

F'dan il-każ preżenti qed nikkunsidra li d-dritt li wieħed jinstema' ġie rrispettat fir-rigward tal-partijiet kollha li ħadu sehem fil-proċediment.

Brussell, is-26 ta’ Marzu 2012. Michael ALBERS

(1) Skont l-Artikolu 16 tad-Deċiżjoni 2011/695/UE tal-President tal-Kummissjoni Ewropea tat-13 ta' Ottubru 2011 dwar il-funzjoni u l-mandat tal-Uffiċjal tas-Seduta f'ċerti proċedimenti ta' konkurrenza (ĠU L 275 tal-20.10.2011, p. 29).

(2) Roto Frank AG (Roto), Gretsch-Unitas GmbH, Gretsch-Unitas GmbH Baubeschläge (Gretsch-Unitas), Mayer & Co Beschläge GmbH, Dipl. Ing. Ernst Mayer'sche Privatstiftung (Maco), Siegenia-Aubi KG, Siegenia-Frank Verwaltungs-GmbH, NORAA GmbH (Siegenia), Aug. Winkhaus GmbH & Co. KG (Winkhaus), Hautau GmbH (Hautau), Heinrich Strenger GmbH (Strenger), Carl Fuhr GmbH & Co. KG, Fuhr Beteiligungsgesellschaft mbH (Fuhr) et Alban Giacomo SpA (AGB).